Document ID: 32008R1100

Reference:
14.11.2008
GA
Iris Oifigiúil an Aontais Eorpaigh
L NaN/63
RIALACHÁN (CE) Uimh. 1100/2008 Ó PHARLAIMINT NA hEORPA AGUS ÓN gCOMHAIRLE
an 22 Deireadh Fómhair 2008
maidir le díchur rialuithe a fheidhmítear ag teorainneacha Ballstát i réimse an iompair de bhóthar agus d'uiscebhealach intíre
(leagan códaithe)
(Téacs atá ábhartha maidir leis an LEE)
TÁ PARLAIMINT NA hEORPA AGUS COMHAIRLE AN AONTAIS EORPAIGH,
Ag féachaint don Chonradh ag bunú an Chomhphobail Eorpaigh, agus go háirithe Airteagal 71 de,
Ag féachaint don togra ón gCoimisiún,
Ag féachaint don tuairim ó Choiste Eacnamaíoch agus Sóisialta na hEorpa (1),
Tar éis dóibh dul i gcomhairle le Coiste na Réigiún,
Ag gníomhú dóibh i gcomhréir leis an nós imeachta a leagtar síos in Airteagal 251 den Chonradh (2),
De bharr an méid seo a leanas:
(1)
Leasaíodh go substaintiúil (3) Rialachán (CEE) Uimh. 4060/89 ón gComhairle an 21 Nollaig 1989 maidir le díchur rialuithe a fheidhmítear ag teorainneacha Ballstát i réimse an iompair de bhóthar agus d'uiscebhealach intíre (4). Ar mhaithe le soiléire agus le réasúntacht ba chóir an Rialachán sin a chódú.
(2)
Maidir leis an tsaoirse chun seirbhísí a sholáthar i réimse an iompair, is gné thábhachtach í de chomhbheartas an iompair faoin gConradh. Dá bhrí sin, is í aidhm an chomhbheartais sin cur le so-athraitheacht ghluaiseacht na meán iompair éagsúil laistigh den Chomhphobal.
(3)
De bhun na reachtaíochta Comhphobail agus náisiúnta atá ann i réimse an iompair de bhóthar agus d'uiscebhealach intíre, déanfaidh na Ballstáit seiceálacha, fíoruithe agus cigireachtaí a bhaineann le tréithe teicniúla, údaruithe agus doiciméid eile nach mór d’fheithiclí agus do shoithí uiscebhealaigh intíre a chomhlíonadh. Leanann na seiceálacha, fíoruithe agus cigireachtaí sin de bheith inchosanta i gcoitinne d’fhonn suaitheadh ar eagrú mhargadh an iompair a sheachaint agus sábháilteacht ar bhóithre agus ar uiscebhealaí intíre a áirithiú.
(4)
Faoin reachtaíocht Chomhphobail atá ann, tá saorchead ag na Ballstáit, i gcás inar mian leo, na seiceálacha, na fíoruithe agus na cigireachtaí réamhluaite a eagrú agus a dhéanamh.
(5)
Féadfar na seiceálacha, na fíoruithe agus na cigireachtaí sin a dhéanamh le héifeachtacht chomhionann ar fud chríocha na mBallstát lena mbaineann agus, dá bhrí sin, níor chóir go mbeadh trasnú teorann ina chúis le hoibríochtaí den sórt sin a chur i gcrích,
TAR ÉIS AN RIALACHÁN SEO A GHLACADH:
Airteagal 1
Tá feidhm ag an Rialachán seo maidir le rialuithe a fheidhmíonn na Ballstáit de bhun dhlí an Chomhphobail nó de bhun an dlí náisiúnta i réimsí an iompair de bhóthar agus d'uiscebhealach intíre, is iompar a dhéanfar trí mheáin iompair a bheidh cláraithe nó curtha i gcúrsaíocht i mBallstát a úsáid.
Airteagal 2
Chun críche an Rialacháin seo:
(a)
ciallaíonn ’teorainn’ teorainn inmheánach laistigh den Chomhphobal nó teorainn sheachtrach, i gcás ina mbeidh trasnú tríú tír i gceist in iompar idir Bhallstáit;
(b)
ciallaíonn ’rialú’ aon seiceáil, aon chigireacht, aon fhíorú nó aon fhoirmiúlacht a dhéanfaidh na húdaráis náisiúnta ag teorainneacha na mBallstát, lena gcomharthaítear stop nó srian ar shaorghluaisesacht na bhfeithiclí nó na soithí lena mbaineann.
Airteagal 3
Maidir leis na rialuithe dá dtagraítear in Iarscríbhinn I, agus a fheidhmítear de bhun dhlí an Chomhphobail nó de bhun an dlí náisiúnta i réimse an iompair de bhóthar agus d'uiscebhealach intíre idir Bhallstáit, ní fheidhmeofar iad mar rialuithe teorann ach mar chuid de na gnáthnósanna imeachta rialaithe amháin a chuirfear i bhfeidhm ar dhóigh neamhidirdhealaitheach ar fud críche Ballstáit.
Airteagal 4
Amhail mar is gá agus nuair is gá, molfaidh an Coimisiún leasuithe ar Iarscríbhinn I chun forbairtí teicneolaíocha sa réimse a chumhdaítear faoin Rialachán seo a chur san áireamh.
Airteagal 5
Aisghairtear Rialachán (CEE) Uimh. 4060/89, arna leasú leis an Rialachán a liostaítear in Iarscríbhinn II.
Déanfar tagairtí don Rialachán arna aisghairm a fhorléiriú mar thagairtí don Rialachán seo agus léifear iad i gcomhréir leis an tábla comhghaoil a leagtar amach in Iarscríbhinn III.
Airteagal 6
Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
Arna dhéanamh in Strasbourg, an 22 Deireadh Fómhair 2008.
Thar ceann Pharlaimint na hEorpa
An tUachtarán
H.-G. PÖTTERING
Thar ceann na Comhairle
An tUachtarán
J.-P. JOUYET
(1)  IO C 324, 30.12.2006, lch. 47.
(2)  Tuairim ó Pharlaimint na hEorpa an 14 Nollaig 2006 (IO C 317 E, 23.12.2006, lch. 599) agus Cinneadh ón gComhairle an 15 Meán Fómhair 2008.
(3)  IO L 390, 30.12.1989, lch. 18.
(4)  Féach Iarscríbhinn II.
IARSCRÍBHINN I
CUID 1
DLÍ AN CHOMHPHOBAIL
Roinn 1
Treoracha
(a)
Airteagal 6(4) de Threoir 96/53/CE ón gComhairle an 25 Iúil 1996 lena leagtar síos toisí údaraithe uasta sa trácht náisiúnta agus idirnáisiúnta agus meáchan údaraithe uasta sa trácht idirnáisiúnta le haghaidh feithiclí bóthair áirithe ag gluaiseacht laistigh den Chomhphobal (1), lena bhforáiltear, i dtaca le comhchaighdéain do mheacháin, go bhféadfadh feithiclí a bheith faoi réir seiceálacha randamacha agus, i dtaca le comhchaighdeáin do thoisí, nach mbeidh feithiclí faoi réir seiceálacha ach amháin i gcás ina mbeidh drochamhras nár comhlíonadh a fhorálacha;
(b)
Airteagal 3(2) de Threoir 96/96/CE ón gComhairle an 20 Nollaig 1996 maidir le comhfhogasú dhlíthe na mBallstát a bhaineann le trialacha ródacmhainneachta do mhótarfheithiclí agus dá leantóirí (2), lena bhforáiltear go dtabharfaidh gach Ballstát aitheantas don chruthúnas a eiseofar i mBallstát eile agus a thaispeánfaidh gur ghnóthaigh feithicil triail ródacmhainneachta; tugann an gníomh aitheantais seo le tuiscint go bhféadfar fíorú ó údaráis náisiúnta a dhéanamh áit ar bith laistigh dá gcríocha;
(c)
Airteagal 2(2) de Threoir 2006/1/CE ó Pharlaimint na hEorpa agus ón gComhairle an 18 Eanáir 2006 maidir le húsáid feithiclí atá fruilithe gan tiománaithe chun earraí a iompar de bhóthar (3), lena leagtar síos go gcuirtear ar fáil cruthúnas gur comhlíonadh an Treoir trí líon doiciméad nach mór a bheith ar bord na feithicle fruilithe, an conradh fruilithe agus conradh fostaíochta an tiománaí;
(d)
Airteagal 3(3), (4) agus (5) de Threoir 76/135/CEE ón gComhairle an 20 Eanáir 1976 maidir le ceadúnais inseoltachta a aithint go cómhalartach, do shoithí uiscebhealaigh intíre (4), lena bhforáiltear nach mór an ceadúnas, na deimhnithe nó na húdaruithe inseoltachta a thabhairt ar aird ar éileamh ó údaráis náisiúnta;
(e)
Airteagal 17(1) de Threoir 82/714/CEE ón gComhairle an 4 Deireadh Fómhair 1982 lena leagtar síos ceanglais theicniúla do shoithí uiscebhealaigh intíre (5), lena bhforáiltear go bhféadfaidh na Ballstáit aon tráth a sheiceáil go bhfuil deimhniú atá bailí faoi théarmaí na Treorach á iompar ag soitheach.
Roinn 2
Rialacháin
(a)
Airteagal 14 agus Airteagal 15 de Rialachán (CEE) Uimh. 684/92 ón gComhairle an 16 Márta 1992 maidir le comhrialacha le haghaidh iompar idirnáisiúnta paisinéirí de chóiste agus de bhus (6), lena dtugtar teideal d'aon oifigeach cigireachta údaraithe an ticéad, an t-údarú nó an doiciméad rialaithe iompair dá bhforáiltear sa Rialachán a fhíorú agus a rialú;
(b)
Airteagal 18 de Rialachán (CE) Uimh. 561/2006 ó Pharlaimint na hEorpa agus ón gComhairle an 15 Márta 2006 maidir le comhchuibhiú reachtaíochta sóisialta áirithe a bhaineann le hiompar de bhóthar (7), a thugann teideal do Bhallstáit bearta a ghlacadh a chumhdaíonn, inter alia, córas rialaithe a eagrú chomh maith le nós imeachta agus modh do chóras rialaithe, chun a áirithiú gur comhlíonadh forálacha an Rialacháin;
(c)
Airteagal 19 de Rialachán (CEE) Uimh. 3821/85 ón gComhairle an 20 Nollaig 1985 maidir le trealamh taifeadta in iompar de bhóthar (8) lena dtugtar teideal do na Ballstáit bearta a ghlacadh a chumhdaíonn, inter alia, seiceálacha a eagrú, an nós imeachta do sheiceálacha, agus na modhanna chun iad a dhéanamh, ar seiceálacha iad i dtaobh cibé acu a chomhlíonann nó nach gcomhlíonann an trealamh forálacha an Rialacháin;
(d)
Airteagal 5(4) de Rialachán (CEE) Uimh. 881/92 ón gComhairle an 26 Márta 1992 maidir le rochtain ar an margadh in iompar earraí de bhóthar laistigh den Chomhphobal go críoch Ballstáit nó uaithi nó ag gabháil trí chríoch Ballstáit amháin nó trí chríocha níos mó ná Ballstáit amháin (9), lena bhforáiltear go gcoinneofar cóip dhílis dheimhnithe den údarú Comhphobail san fheithicil agus go gcuirfear ar fáil í aon uair a cheanglóidh oifigeach cigireachta údaraithe amhlaidh.
CUID 2
AN DLÍ NÁISIÚNTA
(a)
Rialuithe ar cheadúnais tiomána daoine a bheidh ag tiomáint feithiclí chun earraí agus daoine a iompar
(b)
Rialuithe a bhaineann le meáin iompair d’earraí contúirteacha agus go háirithe:
(i)
Doiciméid
—
Deimhniú oiliúna tiománaí
—
Treoracha sábháilteachta
—
Deimhniú formheasa (ADR nó caighdeáin choibhéiseacha)
—
Cóip den mhaolú, más infheidhme (ADR nó caighdeáin choibhéiseacha)
(ii)
Sainaithint na feithicle a bheidh ag iompar na n-earraí contúirteacha
—
Painéal flannbhuí
—
comhréireacht
—
a chur ar an bhfeithicil
—
Lipéad contúirte ar an bhfeithicil
—
comhréireacht
—
a chur ar an bhfeithicil
—
Pláta aitheantais umair (d’umair fosaithe, in-díshuite nó d’umairchoimeádáin)
—
láithreacht agus inléiteacht
—
dáta na cigireachta deiridh
—
stampa an chomhlachta cigireachta
(iii)
Trealamh feithicle (ADR nó caighdeáin choibhéiseacha)
—
Múchtóir dóiteáin breise
—
Trealamh speisialta
(iv)
Feithicil a luchtú
—
Ró-luchtú (de réir thoilleadh an umair)
—
Daingniú pacáistí
—
Toirmeasc ar luchtú measctha
(c)
Rialuithe a bhaineann leis na meáin iompair d’earraí bia meatacha agus go háirithe:
(i)
Doiciméid
—
Deimhniú comhréireachta don trealamh
(ii)
Trealamh speisialta a úsáidtear chun earraí bia meatacha a iompar
—
Pláta comhréireachta
—
Marcanna sainaithinte
(iii)
Trealamh speisialta a oibriú
—
Coinníollacha teochta.
(1)  IO L 235, 17.9.1996, lch. 59.
(2)  IO L 46, 17.2.1997, lch. 1.
(3)  IO L 33, 4.2.2006, lch. 82.
(4)  IO L 21, 29.1.1976, lch. 10.
(5)  IO L 301, 28.10.1982, lch. 1.
(6)  IO L 74, 20.3.1992, lch. 1.
(7)  IO L 102, 11.4.2006, lch. 1.
(8)  IO L 370, 31.12.1985, lch. 8.
(9)  IO L 95, 9.4.1992, lch. 1.
IARSCRÍBHINN II
RIALACHÁN AISGHAIRTHE MAR AON LEIS AN LEASÚ A RINNEADH AIR
(dá dtagraítear in Airteagal 5)
Rialachán (CEE) ón gComhairle Uimh. 4060/89
(IO L 390, 30.12.1989, lch. 18)
Rialachán (CEE) ón gComhairle Uimh. 3356/91
(IO L 318, 20.11.1991, lch. 1)
IARSCRÍBHINN III
TÁBLA COMHGHAOIL
Rialachán (CEE) Uimh. 4060/89
An Rialachán seo
Airteagal 1
Airteagal 1
Airteagal 2
Airteagal 2
Airteagal 3
Airteagal 3
Airteagal 3a
Airteagal 4
Airteagal 4
Airteagal 6
—
Airteagal 5
Iarscríbhinn Cuid 1, Treoracha (a)
Iarscríbhinn I, Cuid 1, Roinn 1(a)
Iarscríbhinn, Cuid 1, Treoracha (b)
Iarscríbhinn I, Cuid 1, Roinn 1(b)
Iarscríbhinn, Cuid 1, Treoracha (c)
Iarscríbhinn I, Cuid 1, Roinn 1(c)
Iarscríbhinn, Cuid 1, Treoracha (d)
—
Iarscríbhinn, Cuid 1, Treoracha (e)
Iarscríbhinn I, Cuid 1, Roinn 1(d)
Iarscríbhinn, Cuid 1, Treoracha (f)
Iarscríbhinn I, Cuid 1, Roinn 1(e)
Iarscríbhinn, Cuid 1, Rialacháin (a)
Iarscríbhinn I, Cuid 1, Roinn 2(a)
Iarscríbhinn, Cuid 1, Rialacháin (b)
—
Iarscríbhinn, Cuid 1, Rialacháin (c)
—
Iarscríbhinn, Cuid 1, Rialacháin (d)
Iarscríbhinn I, Cuid 1, Roinn 2(b)
Iarscríbhinn, Cuid 1, Rialacháin (e)
Iarscríbhinn I, Cuid 1, Roinn 2(c)
Iarscríbhinn, Cuid 1, Rialacháin (f)
Iarscríbhinn I, Cuid 1, Roinn 2(d)
Iarscríbhinn, Cuid 2
Iarscríbhinn I, Cuid 2
—
Iarscríbhinn II
—
Iarscríbhinn III

Summary:
Iompar de bhóthar agus uiscebhealaí intíre — rialuithe teorann
Iompar de bhóthar agus uiscebhealaí intíre — rialuithe teorann
 
ACHOIMRE AR:
Rialachán (AE) Uimh. 3912/92 maidir le rialuithe a fheidhmítear laistigh den Aontas Eorpach i réimse an iompair de bhóthar agus d’uiscebhealach intíre i ndáil le modhanna iompair arna gclárú agus arna gcur i gcúrsaíocht i dtír nach tír den Aontas Eorpach í
Rialachán (CE) Uimh. 1100/2008 maidir le díchur rialuithe a fheidhmítear ag teorainneacha thíortha AE i réimse an iompair de bhóthar agus d’uiscebhealach intíre
CAD IS AIDHM LEIS NA RIALACHÁIN?
Leis na rialacháin cuirtear deireadh leis na rialuithe a fheidhmíonn tíortha AE maidir le comhlíonadh rialacha i réimse an iompair de bhóthar agus d’uiscebhealach ag teorainneacha inmheánacha AE. Chun saorghluaiseacht na bhfeithiclí agus na soithí lena mbaineann laistigh de AE a áirithiú, ní fheidhmeofar na rialuithe sin a thuilleadh mar rialuithe teorann ach feidhmeofar iad mar chuid de na gnáthnósanna imeachta a chuirtear i bhfeidhm ar bhealach neamh–idirdhealaitheach ar fud chríoch thíortha AE amháin.
PRÍOMHPHOINTÍ
I Rialachán (AE) Uimh. 3912/92 tagraítear do rialuithe a bhaineann le hoibríochtaí iompair de bhóthar agus d’uiscebhealach intíre a dhéantar trí mhodhanna iompair arna gclárú agus arna gcur i gcúrsaíocht i dtír nach tír den Aontas Eorpach í. Ní fheidhmeofar na rialuithe sin a thuilleadh ag na teorainneacha inmheánacha idir tíortha AE ach feidhmeofar iad mar chuid de na gnáthnósanna imeachta a chuirtear i bhfeidhm ar bhealach neamh–idirdhealaitheach ar fud chríoch na dtíortha sin amháin. D’fhéadfadh sé, áfach, go ndéanfaí iad a fheidhmiú fós ag na teorainneacha seachtracha (le tír nach tír den Aontas Eorpach í). I Rialachán (CE) Uimh. 1100/2008 tagraítear do rialuithe a bhaineann le hoibríochtaí iompair de bhóthar agus d’uiscebhealach intíre a dhéantar trí mhodhanna iompair arna gclárú agus arna gcur i gcúrsaíocht i dtír AE. Ní fheidhmeofar na rialuithe sin a thuilleadh ag na teorainneacha inmheánacha idir thíortha AE ach feidhmeofar iad mar chuid de na gnáthnósanna imeachta a chuirtear i bhfeidhm ar bhealach neamh–idirdhealaitheach ar fud chríoch na dtíortha sin amháin. Is iad na rialuithe atá clúdaithe sa dá rialachán na rialuithe arna ndéanamh de bhun dhlí AE nó an dlí náisiúnta dá dtagraítear in Iarscríbhinn I a ghabhann le Rialachán (CE) Uimh. 1100/2008 agus, i gcás Rialachán (CE) Uimh. 3912/92, na rialuithe arna ndéanamh de bhun comhaontuithe idirnáisiúnta idir tír amháin nó níos mó de chuid AE nó tír amháin nó níos mó de thíortha nach tíortha den Aontas Eorpach iad chomh maith.Tarraingt siar na Ríochta Aontaithe as an Aontas Eorpach
Ó tharraing an Ríocht Aontaithe siar as an Aontas Eorpach ar an 31 Eanáir 2020, ní hionann an teorainn idir an Ríocht Aontaithe agus tíortha AE agus teorainn inmheánach a thuilleadh. Le linn na hidirthréimhse, áfach, cé go raibh dlíthe AE fós i bhfeidhm ar an Ríocht Aontaithe agus laistigh den Ríocht Aontaithe, déileáladh leis an teorainn mar theorainn inmheánach. Ó thús 2021, ní bhaineann an dá rialachán thuasluaite leis an teorainn sin a thuilleadh. As seo amach beidh rialú fheithiclí agus soithí na Ríochta Aontaithe faoi réir Rialachán (CEE) Uimh. 3912/92 agus ní bheidh sé faoi réir Rialachán (CE) Uimh. 1100/2008 a thuilleadh.
CÉN UAIR ATÁ TOSACH FEIDHME NA RIALACHÁN?
Tá feidhm le Rialachán (CEE) Uimh. 3912/92 ón 1 Eanáir 1993. Tá feidhm ag Rialachán (CE) Uimh. 1100/2008 ón 4 Nollaig 2008. Rinneadh Rialachán (CEE) Uimh. 4060/89 agus a leasuithe comhleanúnacha a bhí i bhfeidhm ón 1 Iúil 1990 a chódú leis agus cuireadh in ionad an Rialacháin sin agus a leasuithe comhleanúnacha é.
CÚLRA
Féach chomh maith:Uiscebhealaí intíre (An Coimisiún Eorpach) Bóithre (An Coimisiún Eorpach).
PRÍOMHDHOICIMÉID
Rialachán (CEE) Uimh. 3912/92 ón gComhairle an 17 Nollaig 1992 maidir le rialuithe a fheidhmítear laistigh den Chomhphobal i réimse an iompair de bhóthar agus d’uiscebhealach intíre i ndáil le modhanna iompair arna gclárú nó arna gcur i gcúrsaíocht i dtríú tír (IO L 395, 31.12.1992, lgh. 6-7)
Rialachán (CE) Uimh. 1100/2008 ó Pharlaimint na hEorpa agus ón gComhairle an 22 Aibreán 2008 maidir le díchur rialuithe a fheidhmítear ag teorainneacha Ballstát i réimse an iompair de bhóthar agus d’uiscebhealach intíre (Leagan códaithe) (IO L 304, 14.11.2008, lgh. 63-69)
Nuashonraithe 27.11.2020